Kærð var synjun Vesturbyggðar á beiðni um gögn varðandi ráðningu í starf . Kærandi var meðal umsækjenda um starfið og átti því rétt til aðgangs að gögnum í málinu á grundvelli 15. gr. stjórnsýslulaga . Samkvæmt 2. mgr. 4. gr. upplýsingalaga gilda lögin ekki um aðgang að upplýsingum samkvæmt stjórnsýslulögum og var kæru af þeim sökum vísað frá nefndinni . Úrskurður Hinn 4. desember 2019 kvað úrskurðarnefnd um upplýsingamál upp svohljóðandi úrskurð nr. 855 / 2019 í máli ÚNU 19070001 . Með erindi , dags. 13. júlí 2019 , kærði A afgreiðslu Vesturbyggðar á beiðni hans um gögn . Væri þar m.a. átt við gögn sem urðu til í ráðningarferlinu vegna ákvæða 27. gr. upplýsingalaga , nr. 140 / 2012 , og gögn frá Hagvangi sem urðu til og voru afhent Vesturbyggð meðan á ráðningarferlinu stóð . Kæranda voru afhent tiltekin gögn 19. júní 2019 , en synjað um aðgang að öðrum á þeim grundvelli að um vinnugögn væri að ræða í skilningi 8. gr. upplýsingalaga , nr. 140 / 2012 , sbr. 5. tölul. 6. gr. sömu laga . Var kæranda leiðbeint um að ákvörðunin væri kæranleg til úrskurðarnefndar um upplýsingamál . Í kæru er óskað eftir því að úrskurðarnefndin skeri úr um hvaða gögn ráðningarferlisins heyri undir upplýsingalög og hver þeirra heyri undir stjórnsýslulög . Sér í lagi er óskað eftir því að nefndin úrskurði um hvort kærandi eigi rétt á að fá í hendur ráðningarsamning Vesturbyggðar við þann sem ráðinn var í starfið , og samning Hagvangs og Vesturbyggðar vegna þjónustu við ráðningarferlið og gögn sem sýni kostnað vegna hennar . Málsmeðferð Með bréfi , dags. 31. júlí 2019 , var kæran kynnt Vesturbyggð og sveitarfélaginu veittur frestur til að senda umsögn um kæruna og koma að frekari rökstuðningi fyrir ákvörðun þess . Jafnframt var óskað eftir afriti af þeim gögnum sem kæran lyti að . Í umsögn Vesturbyggðar , dags. 14. ágúst 2019 , eru málsatvik rakin auk lagaraka fyrir ákvörðun sveitarfélagsins . Við mat sveitarfélagsins á því hvaða gögn því væri skylt eða heimilt að afhenda hefði niðurstaðan verið sú að um væri að ræða annars vegar vinnugögn vegna ráðningarferlisins sem og gögn sem innihéldu upplýsingar um einkamálefni annarra umsækjenda . Umsögninni fylgdu afrit af öllum þeim gögnum sem urðu til við ráðningarferlið og liggja fyrir hjá sveitarfélaginu . Með bréfi , dags. 20. ágúst 2019 , var kæranda gefinn kostur á að koma að frekari athugsemdum vegna kærunnar í ljósi umsagnar sveitarfélagsins . Þær bárust með bréfi , dags. 24. ágúst 2019 . Óþarft þykir að rekja frekar það sem fram kemur í gögnum málsins með vísan til 31. gr. stjórnsýslulaga . Niðurstaða Í máli þessu er deilt um aðgang kæranda að gögnum sem varða ráðningu sviðsstjóra umhverfis - og framkvæmdasviðs Vesturbyggðar , en kærandi var meðal umsækjenda um starfið . Ráðning í opinbert starf er ákvörðun um rétt eða skyldu í skilningi 2. mgr. 1. gr. stjórnsýslulaga , sbr. athugasemdir við greinina í frumvarpi því sem varð að lögunum . Er kærandi því aðili stjórnsýslumáls um ráðninguna í skilningi stjórnsýslulaga . Um aðgang aðila stjórnsýslumáls að upplýsingum sem tengjast málinu gildir meginregla 1. mgr. 15. gr. stjórnsýslulaga , um að aðili máls eigi rétt á aðgangi að skjölum og öðrum gögnum sem mál varði . Samkvæmt 2. mgr. 4. gr. upplýsingalaga gilda lögin ekki um aðgang að upplýsingum samkvæmt stjórnsýslulögum . Af þessu leiðir að ákvarðanir um aðgang að gögnum í slíkum tilvikum verða ekki bornar undir úrskurðarnefnd um upplýsingamál heldur ber að beita sérstakri kæruheimild í 2. mgr. 19. gr. stjórnsýslulaga . Samkvæmt framangreindu fellur kæra þessi utan gildissviðs upplýsingalaga og er því óhjákvæmilegt að vísa henni frá úrskurðarnefnd um upplýsingamál . Úrskurðarorð : Kæru A , dags. 13. júlí 2019 , er vísað frá úrskurðarnefnd um upplýsingamál .